Syklisten ble fastklemt under lastebilen, og fikk livreddende hjelp på stedet, men livet stod ikke til å redde. Det bekrefter innsatsleder på stedet til NRK.

Politiet skriver på Twitter at det er store problemer i trafikken og kø i alle retninger. Politiet meldte først på Twitter at ulykken skjedde i Dronning Eufemias gate. Men det viser seg at ulykken skjedde i parallellgaten, i krysset mellom Operagata og Langkaia.

– Det er dessverre en syklist som har omkommet. Akkurat hva som er årsaken til ulykken, det vet vi ikke enda. Vi jobber på stedet med å sikre de tekniske bevisene, og har snakket med en del vitner, sier innsatsleder Svend Bjelland i Oslo politidistrikt.